Uitspraak verbyster | Netwerk24
Dit is ondenkbaar dat enigiemand oor die dood van kinders in ’n ramp sou kon jubel.
Dat Lindsay Maasdorp van Black First Land First (BLF), ’n loflied op Twitter kon aanhef dat die brugtragedie by die Hoërskool Driehoek in Vanderbijlpark gevier moet word omdat dit wys “God luister”, spreek boekdele oor die rasdenke van die individu en organisasie.
In sy twiet, wat hy gou uitgevee het, het Maasdorp dit on­omwonde gestel hy “het nie die hart om pyn te voel vir wit kinders nie”. Die laakbare harteloosheid daarvan is verwerplik.
Dat dit in 2019 gebeur het, weerspieël hoe diep rasdenke nog in die psige van sommige Suid-Afrikaners ingebed is en hoe vooroordeel, in dié geval onder die dekmantel van gekrenktheid, haat kan aanstook en verdeeldheid kan saai.
Wat wel te verwelkom is, is die breë front van weerstand wat Maasdorp se uitspraak ontlok het.
Alle regdenkende, goed­bedoelende Suid-Afrikaners behoort die sentiment wat die BLF-woordvoerder voorstaan met afgryse te veroordeel.
Die BLF het ’n problematiese rasrekord. Nou het Maasdorp hom Solidariteit se klag van crimen injuria (teen hom en die BLF), asook klagte van haatspraak van die DA, die VF Plus en Cope, by die Menseregtekommissie op die hals gehaal.
In ’n tyd van worsteling oor die sin daarvan, is die troos dat treurendes saamgesnoer is in hul leed oor die dood van kinders wat net kinders is.
– Volksblad, 2 Februarie